
Lukijalle


Tämän kirjan syntyyn on johtanut kaksi asiaa. Omia sukujuuria tutkiessani löysin erään esi-isän, joka oli 1600-luvun alussa omistanut Turussa talon. Aloin yrittää sen jäljittämistä ja sain selville, että se sijaitsi Karjakadulla Mätäjärven korttelissa. Tarkempaa paikkaa en siinä vaiheessa löytänyt. Sitten sain tutkittavakseni erään ystäväni turkulaisia esivanhempia ja päädyin Brusilan taloon, joka myös sijaitsi Mätäjärven korttelissa ja hyvin lähellä Karjakatua. Nämä kaksi osumaa samalle kulmakunnalle innostivat tutkimaan tarkemmin siellä olevia taloja ja niiden asukkaita. Esi-isän talon sijainti ja myöhemmät omistajat selvisivät siinä samalla.


Tässä kirjassa kerron ensin, mitä sain selville esi-isäni talosta ja sen asukkaista. Sitten siirryn Karjakadun ja sen lähistön muihin taloihin. Porvareiden elämästä löytyy yllättävän paljon tietoa. Oikeuden pöytäkirjat ovat kaikkein antoisin lähde, ne kertovat talojen ostamisesta ja myymisestä, naapurien välisistä rajakiistoista, perintöasioista ja sukulaisuudesta, kauppamatkoista maaseudulle ja Tukholmaan. Runsaasti juttuja on myös kapakkareissuista, tappeluista, solvauksista, varkauksista ja siveysrikoksista.


Oikeusjutut useimmiten kertovat asioista, joita ei ole saatu sovinnolla ratkaistua. Niitä lukemalla voi tuntua siltä, että 1600–1700-luvun turkulaiset olivat levotonta väkeä, jotka liiankin helposti olivat nyrkein ja haukkumasanoin toistensa kimpussa. On tietysti muistettava, että sopuisasti sujuneet perinnönjaot ja kaupanteot eivät päätyneet raastupaan eikä sinne myöskään tultu kertomaan hyvistä perhesuhteista tai avuliaista naapureista. Mutta vaikka raastupajutut usein käsittelevätkin elämän nurjia puolia, niistä välittyy samalla meille kuva oman aikansa ihmisten elinpiiristä, heidän tavoistaan ja ihmissuhteistaan.



Aikakausi


Tutkimani Karjakadun asukkaat elivät 1600-luvun loppupuoliskolta 1700-luvun alkupuoliskolle. He elivät aikana, jolloin koko Suomi oli osa Ruotsin valtakuntaa, ja Turku oli yksi Ruotsin suurimmista kaupungeista. 1600-luvun aikana Ruotsi oli kasvanut suurvallaksi, johon kuului isoja alueita Itä-Karjalassa, Inkerinmaa, Viro ja Liivinmaa. Kun turkulaiset kävivät Tukholmassa, Tallinnassa tai Riiassa, he liikkuivat oman valtakuntansa alueella. Suurvalta-aika päättyi 1700-luvun alussa Suureen Pohjan sotaan, jolloin vallatut alueet menetettiin venäläisille.


1600-luvun lopulla ja 1700-luvun alussa Turussa koettiin monia raskaita aikoja. Vuosina 1697–1698 oli Suomen historian pahimmat nälkävuodet. Turkuun tuli maaseudulta suuret joukot kerjäläisiä, jotka toivat mukanaan kulkutauteja ja kuolivat kaupungissa. Ehkä porvarien varastoissa riitti ravintoa, mutta taudit veivät heitäkin. Haudattujen luettelot näiltä vuosilta ovat ankeaa luettavaa. Joinakin päivinä merkittiin vain, että ”haudattiin 20 kappaletta ruumiita”.


Toinen vitsaus tuli vuonna 1710, kun kaupunkiin levisi rutto. Seuraavana vuonna se laantui, mutta näiden aikojen tapahtumista myöhemmin kerrottaessa puhuttiin ”ruttovuosista”. Monet Karjakadun asukkaat kuolivat tautiin.


Kun rutosta oli toivuttu, alkoivat venäläiset vallata Suomea. Vuodesta 1713 lähtien he miehittivät koko maan ja asettivat tänne oman hallintonsa. Etenkin valtauksen alkuaikoina he tekivät suurta tuhoa sekä maaseudulla että kaupungeissa. Hyvin monet turkulaiset pakenivat Ruotsiin ja palasivat vasta rauhan tultua ja venäläisten poistuttua vuonna 1721. Tämä isonvihan nimellä tunnettu ajanjakso oli osa jo aikaisemmn alkanutta niin kutsuttua Suurta Pohjan sotaa, jossa Ruotsi menetti enimmät valtaamistaan alueista venäläisille ja sen suurvalta-aika oli ohi.

Esi-isän taloa etsimässä


Eräässä sukujuurteni kaukaisessa haarassa 1500–1600-luvun taitteessa on esi-isä Nicolaus Erici, joka toimi 1580-luvulla Turussa kuoripappina ja sitten vuosina 1592–1628 Kalannissa ensin kappalaisena ja sitten kirkkoherrana. Hänen puolisonsa oli Turun linnansaarnaaja Ludovicus Petrin tytär Valborg. Tuhansien esivanhempieni joukossa nämä ovat ainoita, joiden elämänvaiheet liittyvät vanhaan Turkuun.


Kirkkoherra Nicolauksella oli huomattava omaisuus. Hänen kuoltuaan vuonna 1628 se oli perikunnan hallussa, mutta vasta vuonna 1641 vähän ennen Valborgin kuolemaa siitä tehtiin jakokirja, joka vahvistettiin vuonna 1643. Alkuperäinen asiakirja ei ole säilynyt, mutta sen sisältö merkittiin Sauvon talvikäräjien pöytäkirjaan vuonna 1645.


Maaliskuussa 1645 kirkkoherra Nicolauksen poika, Rauman kirkkoherra Andreas Neocleander matkusti Sauvon talvikäräjille hoitamaan perintöasioitaan. Nicolaus oli aikanaan ostanut Sauvosta Topjoen tilan, jonka olivat saaneet yhteisesti perinnöksi Andreas, hänen veljensä Elias ja Johan. Käräjillä vahvistettiin Andreaan oikeus tilan myyntiin, sillä hän oli lunastanut sen kahdelta veljeltään. Samassa yhteydessä pöytäkirjaan merkittiin, että neljäs veli Erik ja kaksi sisarta saivat perinnönjaossa Kalannin Männäisten tilan sekä Turussa sijaitsevan talon. Erik oli tuolloin Kalannin kirkkoherra, sisaret olivat kumpikin papin leskiä.1


Turussa oli siis talo, joka oli kuulunut kirkkoherra Nicolaukselle ennen hänen kuolemaansa 1628 ja jonka hallinnasta 1640-luvulla oletin kirkkoherra Erikin vastaavan. Nicolauksen maatiloista Kalannin Männäisissä ja Sauvon Topjoella on pajon tietoa asiakirjoissa, mutta Turun talosta vain käräjäpöytäkirjan lyhyt maininta. Miten talon voisi löytää Turun noin kahdeksansadan talon joukosta?



Miten 1600-luvun turkulaisia etsitään?


Henkikirjat ovat ensisijainen lähde 1600-luvun turkulaisten tutkimuksessa. Niitä alettiin laatia vuodesta 1635 lähtien, mutta monilta vuosilta tiedot puuttuvat. Henkikirjoihin merkittiin talossa asuvan porvarin nimi ja usein myös vuokralaisia. Talolla tässä tarkoitetaan sitä, mikä ruotsinkielisissä lähteissä on gård, kyseessä on koko tontti asuinrakennuksineen ja ulkorakennuksineen. Koska kirkkoherra Nicolaus tai myöhemmin hänen poikansa Erik eivät asuneet Turun talossa, heidän nimeään tuskin löytyy henkikirjoista. Ennen henkikirjoja 1600-luvun alkupuolelta on säilynyt muutamia veroluetteloita.


Toinen tärkeä lähde ovat oikeuden pöytäkirjat. Turun raastuvanoikeuden pöytäkirjoista vuosilta 1623–1638 on painettu tiivistelmät, joihin on myös henkilöluettelo. Vuodesta 1638 lähtien itse pöytäkirjoissa on vuosittain aakkosellinen henkilöhakemisto etunimien mukaan, samoin alemmalla oikeusasteella kämnerioikeudessa vuosisadan puolivälistä lähtien. Näistäkään ei löydy mitään talokauppaan liittyvää Nicolauksen tai Erikin nimellä, Erik on tosin käynyt Turun raastuvassa muutaman kerran muissa asioissa.


Turkulaisten tutkimiseen on kuitenkin olemassa aivan loistava apuneuvo: Dahlströmin kortisto, johon on kerätty tietoja tuhansista turkulaisista ja heidän taloistaan. Aloin etsiä sieltä kirkkoherra Erikiä hänen virallisella pappisnimellään Ericus Nicolai ja sen ruotsinkielisellä vastineella Erik Nilsson. Haut tuottivat tuloksen. Löytyi kortti, jossa on teksti Hr Erichs, kyrkoherde i Nykyrko, gård - se: Tönnis Knutssons gård. ”Herra Erikin, Uudenkirkon kirkkoherran, talo - katso Tönnis Knutssonin talo”. Uusikirkko oli Kalannin pitäjän aikaisempi nimi. Kortissa on lähdeviite raastuvanoikeuden pöytäkirjaan 16.7.1651 sivulle 222.2

Kirkkoherra Erikin talo


Vuoden 1651 raastuvanoikeuden pöytäkirja ei ole nyt digitoituna luettavissa, mutta Tönnis Knutssonin talosta kertovassa Dahlströmin kortissa on selostettu kyseinen pykälä yksityiskohtaisesti. Siinä pitkään ulkomailla palvellut kapteeni Mårthen Mauritzsson hakee perintöosuuttaan enolleen Tönnis Knutsonille kuuluneesta talosta. Eno Tönnis oli omistanut useita taloja, mutta kapteeni ei ole varma, mihin niistä hänellä oli perintöoikeutta. Hän mainitsee Joseph Påwelsson Snickaren talon Karjakadulla ja että sen oli Josephille myynyt Uudenkirkon kirkkoherra Erik. Erikin on täytynyt omistaa talo voidakseen myydä se, joten Tönnis Knutssonin osuus asiaan jää epäselväksi.


Kirkkoherra Erik oli siis myynyt omistamansa talon vuoteen 1651 mennessä Joseph Snickarelle. Nyt selviäisi talon tarkempi sijainti, kunhan löytäisin Joseph Snickaren henkikirjoista. Raastuvanoikeuden pöytäkirjan mukaan talo sijaitsi Karjakadulla, joka sai myöhemmin nimekseen Uudenmaankatu. Katu lähti torilta raatihuoneen kulmalta ja kulki Kerttulinmäen ja Vartiovuoren välistä kohti Karjatullia, yhtä kaupungin tulliporteista. Suurin osa Karjakadun taloista kuului 1600-luvulla Mätäjärven kortteliin, joka myöhemmin tunnettiin Itäkorttelina. Vuoden 1651 henkikirjasta Joseph Snickare löytyy Mätäjärven korttelista. Hän on myös vuosien 1650 ja 1647 henkikirjoissa. Pystyisinkö nyt seuraamaan talon vaiheita Joseph Snickaresta taaksepäin?3


Talot merkittiin henkikirjoihin vuosittain suurin piirtein samassa järjestyksessä, joten niistä saattoi päätellä Joseph Snickaren naapurit. Hänen nimensä edellä ja jäljessä toistuivat nimet Huithattu, Inköpare, Frosti, Ankka, Beltare ja Kangar. Aloin nyt selvittää aikaisemmista henkikirjoista ja muutamista 1600-luvun alkupuolen muista veroluetteloista tuota naapurustoa. Löytyisikö sieltä nimi, joka olisi poistunut ennen Snickaren tuloa? Huomiotani kiinnitti nimi Wolter.

Turun kartta 1950-luvulta. Aurajoen sillalta suoraan alaspäin tuleva katu on Uudenmaankatu. Entinen Karjakatu kulki suunnilleen samaa linjaa kohti Karjaporttia ja Karjatullia, josta vielä on muistona nimi Uudenmaantulli.






Veroluettelon kertomaa


Aloin käydä läpi Turun porvareista säilyneitä tietoja 1600-luvun alusta lähtien. Halusin nähdä, mitä Wolterin talosta voisi saada selville ja löytyisikö mitään viitettä kirkkoherra Nicolaukseen tai hänen poikaansa Erikiin. Ensimmäinen lähde on vuoden 1609 veroluettelo.4


Vuoden 1609 verotusta varten laadittiin ensin luettelo kaupunkilaisten veroluvuista. Kuvassa on muutamia Mätäjärven korttelin asukkaita, kolmantena alhaalta on nimi Wolter Skotte. Hänen nimensä jälkeen ensimmäinen luku tarkoittaa huonekuntaveroa, joka oli avioparilta kuusi markkaa. Wolter maksoi tämän summan, hän oli siis naimisissa. Seuraavana on talon ja tontin mukaan määräytyvä maksu, johon vaikuttaa rakennusten koko ja kunto. Lähtökohtana on yksi taalari hyvästä porvaristalosta. Wolterin talovero on täysi yksi taalari, siispä hänellä oli kohtalaisen kokoinen kunnollinen talo ja tontillaan muitakin hyväkuntoisia rakennuksia. Viimeisenä on äyriluku, joka arvioitiin omaisuuden mukaan. Kaupunkilaiset maksoivat niin sanottua skott-veroa kuusi kertaa äyrilukunsa verran. Wolterilla tämä luku on nolla. Eikö hänellä ollut lainkaan omaisuutta?


Asia selviää toisesta luettelosta, jossa on yksityiskohtaisesti selvitetty maksetut verot ja niiden perusteet. Tässä luettelossa neljänneksi viimeisenä on ”Wolter Skotte gestgifware, är skott frij”. Siinä selitys veroäyriluvulle nolla. Wolter pitää kestikievaria ja kaupunki myöntää hänelle siitä korvaukseksi vapauden skott-verosta. Kestikievarin pitäjänä Wolterilla piti olla kunnolliset majoitustilat ja tontillaan tilaa myös matkustajien hevosille. Talossaan hänellä oli oikeus pitää krouvia, niinpä hänen asiakkainaan oli myös kaupunkilaisia.

Ote vuoden 1609 veroluettelosta. Käytössä oli kolme rahayksikköä: markka, taalari ja äyri. Yksi taalari vastasi neljää markkaa ja markka kahdeksaa äyriä. (KA 1711a: 4v)







[image: Selvitys maksetuista veroista. (KA 1711a: 23)]


Selvitys maksetuista veroista. (KA 1711a: 23)





Veroluettelon ote kertoo tarkemmin Wolterin lähinaapureista. Ensimmäisenänä on Tomas Hwitkop, jolla on kaksi vaatimatonta (arm) taloa. Tomas Kurolla on yksi talo. Boijan Erichillä on pieni vaatimaton tupa ja hän on rutiköyhä, lisäksi hän on vaikeasti sairas ja raihnainen. Staffan Styrmanilla on vaatimaton pirtti ja hän on vanha ja köyhä. Bertill Karroilla on kaksi kehnoa taloa ja hän on köyhä. Wolterin jälkeen on Eskill Ancka, joka on kovin köyhä ja siksi skott-verosta vapaa. Seuraavana on kokonaisen taalarin maksava Kangurin talo, jossa asuu Hindrich Skreddare, ja viimeisenä alueen varakkain porvari Anders Mattsson, jonka maksama omaisuusvero on moninkertainen muihin nähden.


Tämä veroluettelon pätkä antaa hyvin vaatimattoman kuvan Mätäjärven korttelista, jonka asukkaista enimmät olivat kotimaankauppaa harjoittavia pikkuporvareita tai käsityöläisiä. Heidän asuinrakennuksistaan käytetään sanoja hus, stugu ja pörte, talo, tupa ja pirtti. Näistä viimeksi mainittu tarkoitti savupirttiä.



Talo Wolter Skotten jälkeen


Vaikka Turusta ei ole 1600-luvulta varsinaisia kirkonkirjoja, tuomiokirkon tileihin on merkitty kirkkoon tai sen ulkopuolella olevaan kirkkomaahan haudattuja. Huhtikuun 15. päivänä 1610 haudattiin ”Wolter Skotte af Fäägatun” kirkon eteläpuolelle.5 Emme tiedä, milloin Wolter oli tullut Turkuun, emme myöskään tiedä hänen ikäänsä. Voisi olettaa hänen asuneen Karjakadulla pitkään, koska hänen nimensä jäi talon nimeksi.


Vuoden 1609 jälkeen veroluetteloita on säilynyt muutamilta vuosilta ennen henkikirjojen alkua. Vuodelta 1617 on mielenkiintoinen merkintä vuokralaisten luettelossa. Wolterin talon nimeä ei siinä mainita, mutta suunnilleen samalla kohdalla on vuokralaisena ”Olof Erichsson Båtzman uthi her Nilses gård i Kalas”. Talon omistaja ”her Nils i Kalas” on aivan ilmeisesti Kalannin kirkkoherra Nicolaus. Pappien nimet kirjoitettiin usein asiakirjoihin ruotsiksi siten, että arvonimen her jäljessä oli papin ruotsinkielinen nimi ja sitten seurakunann nimi i-preposition kanssa. Tämän yhden merkinnän nojalla ei kuitenkaan voi tietää, oliko kyseessä Wolterin talo, mutta sijainti sopii siihen hyvin.6


Wolterin talon nimi esiintyy edelleen veroluetteloissa. Siellä asuu Jöran Wolter, sitten Wolterin leski. Vuosina 1635–1638 talossa on vuokralaisia, mutta tämän jälkeen Wolterin nimi jää henkikirjoista pois. Vuonna 1643 samalla kohdalla on ”Dordi husqn i M Anderses gård”, jossa M Anders on todennäköisesti maisteri Anders, kirkkoherra Nicolauksen poika.7


Oliko Wolter Skotten talo se, jonka her Nils i Kalas omisti vuonna 1617 ja jonka kirkkoherra Erik myi Joseph Snickarelle? Veroluetteloiden ja henkikirjojen perusteella se on mahdollista, mutta varmaa vastausta ei niiden perusteella saa, koska talot eivät ole luetteloissa aina täsmälleen samassa järjestyksessä. Vain sen voi päätellä, että samasta naapurustosta oli kysymys.



Kirjanpainaja Peter Wald vuokralaisena


Palataan kirkkoherra Erikiin, joka peri Karjakadun talon vuonna 1643. Dahlströmin kortistosta löytyy jälleen hänestä tietoa: Erikillä oli vuosina 1643–1644 talossa vuokralaisena Akatemian kirjanpainaja Peter Wald. Tieto perustuu Akatemian konsistorin pöytäkirjoihin.


Turkuun perustettiin yliopisto eli Turun Akatemia vuonna 1640. Sen juhlalliset avajaiset pidettiin 15. heinäkuuta. Avajaispäivä lienee ollutkaikkien kaupunkilaisten juhla, johon kuului komea kulkue, vartiosotilaita ja kunnialaukauksia. Turusta tuli nyt Ruotsin toinen yliopistokaupunki, ennen sitä oli vain Uppsalan yliopisto. Opetus ja tieteenteko alkoi heti, ja pian tarvittiin Akatemialle kirjanpainaja. Sellaista ei Suomessa vielä ollut, joten tähän toimeen kutsuttiin Ruotsista Peter Wald.


Turun Akatemia toimi tuomiokirkon muurin yhteydessä olevassa entisessä kymnaasissa. Niihin tiloihin ei mahtunut kirjapainoa eikä kirjanpainajan asuntoa, joten Peter Waldin piti löytää sopiva talo kaupungilta. Hän asui ensin vähän aikaa lähellä Akatemiaa, mutta muutti sitten Karjakadulle, josta kirkkoherra Erik tarjosi hänelle omistamaansa taloa. Peter Wald asui siinä vuosina 1643–1644 vuokralaisena. Hän oli tuonut Ruotsista mukanaan painokoneen, ja Erikin talossa painettiin nyt useita tieteellisiä tutkielmia, kaikki latinan kielellä. Joitakin uskonnollisia tekstejä ja viranomaisten määräyksiä painettiin suomeksi ja ruotsiksi. Peter Wald harkitsi talon ostamista Erikiltä, mutta päätyi toiseen taloon vähän ylempänä Karjakadulla. Waldin kuoltua hänen seuraajansa pitivät siinä kirjapainoa 1700-luvulle asti.8

Joseph Snickare


Nyt olemme tulleet 1640-luvun jälkipuoliskolle, jolloin kirkkoherra Erik myi perimänsä talon Joseph Snickarelle. Lisänimensä mukaisesti tämä oli puuseppämestari. Kirjapainon jälkeen taloon tuli puusepänverstas.


Joseph Påwelsson tavataan raastuvassa jo vuonna 1638. Hän oli silloin puusepän renki ja oli ollut tekemässä työtä kauppaporvari Sander Watsonille. Josephille ei ollut maksettu tarpeeksi palkkaa, ja siksi hän haastoi Watsonin oikeuteen. Watson vetosi siihen, että Joseph oli siirtynyt töihin eräälle toiselle porvarille kesken sopimuskauden. Joseph kertoi vaatineensa rahapalkan lisäksi housukankaan, sukat, kengät ja paidan, mutta koska Watson ei suostunut siihen, hän lähti töihin muualle. Selvittelyn jälkeen oikeus totesi, että Watson oli 15 markkaa velkaa Josephille.


Asia otettiin uudelleen esiin myöhemmin samana vuonna. Sander Watson lupasi maksaa palkkarästin Josephille heti, kun tämä palauttaisi muutamat työkalut. Watson myös valitti, että Joseph oli huudellut hänelle solvauksia kirkkoon mentäessä. Oikeus ei ottanut tähän kantaa, vaan Watsonia kehotettiin tekemään siitä erikseen syytös. Sellaista ei kuitenkaan seuraavissa pöytäkirjoissa näkynyt.9


Vuonna 1642 Joseph oli jo puusepän kisälli ja valmis harjoittamaan ammattia. Häntä ei kuitenkaan ollut otettu ammattikunnan jäseneksi eikä hänelle annettu töitä. Joseph valitti tästä raastuvanoikeuteen, ja juttu siirrettiin ammattikunnalle. Asia järjestyi aikanaan, sillä vuonna 1645 raastuvassa esiintyy Joseph Påhlsson Snickare.10


1650-luvulla Joseph Snickare teki töitä tuomiokirkossa. Ensimmäinen tieto on vuoden 1650 lopulta, jolloin suurliikemies Jochim Wargentin haastoi Josephin oikeuteen. Wargentin kertoi, että Joseph tuli eräänä iltana juovuksissa hänen taloonsa räyhäämään ja pyysi päästä kauppiaan puheille. Wargentin oli vastannut, että hän kyllä keskustelee Josephin kanssa sitten kun tämä on selvin päin. Joseph puolestaan selitti tulleensa pyytämään palkkiota työstään, jonka hän oli tehnyt kirkossa. kun sinne tuotiin uusi kastemalja.11


Luettuani edellä kerrotun pöytäkirjan ihmettelin, miksi Joseph meni pyytämään palkkaansa liikemies Wargentinilta. Eikö tuomiokirkko maksanut hänelle siellä tehdystä työstä? Asia selvisi Turun ja tuomiokirkon historiasta. Vuosisadan puolivälissä tuomiokirkkoon hankittiin paljonuutta ja siihen osallistuivat kaupungin varakkaimmat porvarit. Jochim Wargentin yhdessä Jost Schultzin kanssa teetti Saksassa uuden kastemaljan ja lahjoitti sen kirkolle. Wargentin ilmeisesti kustansi myös puusepäntyöt, joita tarvittiin kastemaljan asettamisessa paikoilleen.


Myöhemmin Joseph oli tuomiokirkon palkkalistoilla. Vuodelta 1654 on kirkontileissä yksityiskohtainen selostus hänelle maksetuista palkkioista. Kirkkoon sisustettiin uutta istuntosalia tuomiokapitulille. Sinne Joseph teki ikkunoiden ja ovien karmeja ja paneloi seiniä ja kattoa. Kirkon eteläreunalla olevaan Pormestarin kuoriin hän rakensi uusia penkkejä. Vain kaksi vuotta myöhemmin Turussa oli suuri tulipalo, jossa kirkkokin kärsi vaurioita ja Josephin tekemät sisustustyöt tuhoutuivat. Palon jälkeen rakennettiin taas uutta, ja siellä oli myös Joseph tekemässä muun muassa kaappeja sakaristoon.12

Joseph Snickare ja hänen vaimonsa Gertrud ovat henkikirjoissa Mätäjärven korttelissa vuoteen 1666 asti. Seuraavina vuosina heidän paikallaan on vaihtelevia nimiä, ja vuosilta 1671–1674 henkikirjat puuttuvat. Vuosisadan alkupuolella seuraamani nimi Wolter ilmestyy uudelleen näkyviin vuonna 1676, mutta henkikirjojen perusteella sitä on mahdoton yhdistää mihinkään aikaisempaan.


Minne Joseph katosi ja mitä talolle tapahtui? Asia selvisi. kun selasin tuomiokirkon tilejä ja oikeuden pöytäkirjoja vuodesta 1666 eteenpäin.



Ratkaiseva asiakirja


Tuomiokirkon tileistä löytyy tieto, että Joseph Snickaren vaimo Gertrud kuoli kesällä 1666, ja saman vuoden syksyllä Joseph solmi uuden avioliiton Karin Jacobsdotterin kanssa. Karin asui Koulukadulla Kirkkokorttelissa. Joseph muutti nyt sinne. Tapaamme hänet raastuvassa 1670-luvun alussa, kun hän on tapellut porvari Grels Wächtaren kanssa tai kun hän karhuaa vuokrarästejä Karjakadun talossa asuneilta.13


Sitten vuodelta 1672 löytyi ratkaiseva asiakirja: Joseph on myynyt talonsa porvari Jöran Sigfridssonille. Kämnerioikeuden pöytäkirja kertoo seuraavaa:


Käsiteltiin taloa, jonka puuseppämestari Joseph Påwelsson oli myynyt Jöran Söfringssonille 450 taalarin hinnasta, josta vielä osa on maksamatta. Jöran puolestaan vaatii vaimonsa Anna Jöransdotter Tynnilän perintöä langoltaan Simon Jöransson Tynnilältä. Kyseessä on erä, josta hän on suurimman osan saanut ja maksanut sillä talokauppaansa. Nyt hän vaatii jäljellä olevaa erää.


Oikeus toteaa sille esitettyjen laskelmien perusteella, että niistä 373 taalarista, jotka Jöran Söfringssonin kuului saada, Simon Tynnilä on maksanut 328 taalaria, ja puuttuva summa on 45 taalaria. Todetaan myös, että Jöran Söfringsson on maksanut talokaupastaan 300 taalaria.


Oikeus määrää sitten, että Simon Tynnilä maksaa jäljellä olevat 45 taalaria langolleen Jöran Söfringssonille, ja Jöran Söfringsson puolestaan suorittaa 150 taalaria Joseph Snickarelle. Suorituksen saatuaan Joseph Snickare luovuttaa talokirjan, joka on ollut hänellä panttina.14


Olin jo aikaisemmin havainnut, että nimi Wolter ilmestyy henkikirjoihin vuonna 1676. Nyt selviää, että sen otti käyttöön Snickaren talon ostanut Jöran Sigfridsson, joka siitä lähtien tunnettiin nimellä Jöran Wolter. Oletan, että talon vanha nimi oli säilynyt muistissa, vaikka Joseph Snickare ei sitä käyttänyt. Käsityöläisten tapaan hänet tunnettiin etunimellä ja ammattinimikkeellä. Kauppaa harjoittavat porvarit taas useimmiten ottivat lisänimekseen omistamansa talon nimen.


Päätelmäni on nyt, että 1600-luvun alussa Wolterin talona tunnettu talo on sama kuin se, jonka kirkkoherra Nicolaus omisti ennen kuolemaansa 1628 ja jonka hänen poikansa Erik myi Joseph Snickarelle 1640-luvulla. Kirkkoherra Erikin perintötalo oli nyt nimeltään Wolter, ja tämä nimi pysyi sillä Turun paloon asti.



Wolter Skotte ja kirkkoherra Nicolaus


Esi-isäni talon nimi ja sijainti löytyivät, mutta selvittämättä jää, miten Wolter Skotten talo oli päätynyt kirkkoherra Nicolauksen omistukseen. Lisänimestään päätellen Wolter oli Skotlannista kotoisin. Oliko Nicolaus ostanut talon, oliko se päätynyt hänelle velan panttina vai oliko hän perinyt sen? Viimeinen vaihtoehto on luontevin ja houkuttelevin, mutta ei todistettavissa. Siitä olen kuitenkin spekuloinut seuraavaa.


Kirkkoherra Nicolaus itse saattoi olla Sauvosta kotoisin. Hänen siellä tekemänsä talokauppa, Topjoen talon osto, selittyisi parhaiten sillä, että hän osti aikanaan rälssitilaksi määrätyn sukutilan takaisin. Sen sijaan hänen vaimollaan Valborgilla voisi hyvinkin olla sukujuuria muualla kuin Suomessa.


Nicolauksen vaimon Valborgin isä oli Turun linnansaarnaaja Ludovicus Petri. Ludovicus on latinalainen muunnos nimestä Ludvig, jota ei juuri tapaa Suomen tai Ruotsinkaan asiakirjoista linnansaarnaajan elinaikana 1500-luvulla. Siksi oletan, että Ludovicuksen suku oli kotoisin muualta Euroopasta, Turussahan oli useita Saksasta, Hollannista tai Skotlannista tulleita porvareita. Kirkkoherra Nicolaus on saattanut saada Karjakadun talon omistukseensa appensa ja vaimonsa kautta, mutta lähteiden puuttuessa on mahdoton tietää, millä tavalla Wolter Skotte kuului sukuun vai kuuluiko laisinkaan.

Gadolinin kartta


Viereisen sivun kuvassa on Turun kaupungista 1750-luvulla laadittu niin kutsuttu Gadolinin kartta suunnilleen samalta kohdalta kaupunkia kuin edellä esitetty 1950-luvun kartta. Pääkadut noudattavat entisiä linjojaan. Eniten on muuttunut tuomiokirkon ja Suurtorin välinen alue. Gadolinin kartalla se on vielä täyteen rakennettu, ja siinä sijaitsivat kaupungin arvokkaimmat talot. Turun palon jälkeen koko kaupunki sai uuden asemakaavan, ja kirkon ja torin välisestä alueesta tehtiin puisto.


Gadolinin karttaan on merkitty kaikki tontit ja niihin numerot, joiden avulla tonttien nimet löytyvät henkikirjoista. Näin on mahdollista paikallistaa silloiset talot, joista useimpien historiaa voi eri asiakirjoista seurata pitkälle taaksepäin 1600-luvulle.


Viereisen sivun kuvaan on merkitty ellipsillä se Karjakadun osa, jossa Wolterin talo ja sen naapurit sijaitsivat. Wolterin tontti on merkitty punaisella pisteellä. Nykyiseen Turkuun sijoitettuna tontti sijaitsee Uudenmaankadun varrella Vähä-Hämeenkadun ja Sirkkalankadun välisellä osuudella Vartiovuoren kupeessa.

